作者:權德輿
標題:奉和鄭賓客相公攝官豐陵扈從之作
內容:五輅導靈轀，千夫象繚垣。行宮移曉漏，彩仗下秋原。莫究希夷理，空懷渙汗恩。頤神方蹈道，傳聖乃尊尊。共祝如山壽，俄驚憑幾言。遐荒七月會，肸蠁百靈奔。豹尾從風直，鸞旗映日翻。塗芻聯法從，營騎肅旌門。杳靄虞泉夕，淒清楚挽喧。不堪程盡處，嗚咽望文園。